આવી બધી જ ફરિયાદો ખોટી નથી હોતી, પણ કેટલીક વાર તેમના અર્થઘટનમાં ગંભીર ભૂલ હોય છે. એક વ્યક્તિ પ્રત્યે તમે ખૂબ પ્રેમ અને ખૂબ સદભાવ દાખવો છો અને છતાં જવાબમાં પ્રેમ કે સદભાવ પ્રાપ્ત થતા નથી. એનું કારણ એ પણ હોઈ શકે છે કે જે વ્યક્તિને તમે ચાહો છો તે વ્યક્તિ પોતાની જાતને એટલી હદે ધિક્કારતી હોય છે (પોતાની જાણ બહાર ધિક્કારતી હોય છે) કે તે પ્રેમના જવાબમાં પોતાનું દિલ ખોલી બેસે ત્યારે તેમાંથી આત્મધિક્કાર જ ટપકી પડે છે! તમને લાગે છે કે તેણે પ્રેમના જવાબમાં ધિક્કાર આપ્યો ! એમાં ધિક્કાર હોય તો પણ તે તમારા પ્રત્યે નહીં પણ પોતાની જાત પ્રત્યે હોય છે. એક વ્યક્તિને માટે બીજી વ્યક્તિને ચાહવાનું કદાચ સહેલું છે, પણ બીજી વ્યક્તિને પ્રેમ આપતાં આપતાં આત્મધિક્કાારની ગુફામાંથી બહાર કાઢવાનું એટલું સહેલું નથી હોતું. તમે તમારી જાતને બેશક ખૂબ ચાહો છો ને એ આત્મપ્રેમમાંથી એક બીજું થડ બંધાય છે. બીજી વ્યક્તિ પ્રત્યેના પ્રેમરૃપે આત્મપ્રેમના વૃક્ષનું એ બીજું થડ હોય છે. એવું બને છે કે જે વ્યક્તિ પોતાની જાતને ખૂબ ધિક્કારતી હોય છે તે વ્યક્તિના આ આત્મધિક્કારમાંથી પણ એક બીજું થડ બંધાય છે. બીજી વ્યક્તિ પ્રત્યેના ધિક્કારના રૃપમાં તે તેના આત્મધિક્કારના વૃક્ષનું જ બીજું થડ હોય છે.